**Τι είναι σημαντικό και η μηδενική υπόθεση ενώπιον των εξετάσεων**

Η Γενική Συνέλευση του Τμήματος (ΓΣ) στις 14/1/2021 συζήτησε διεξοδικά τις διδακτικές εκκρεμότητες για την ολοκλήρωση του χειμερινού εξαμήνου 2020-21 και την έναρξη του εαρινού εξαμήνου και έλαβε με συντριπτική πλειοψηφία την απόφαση που σας έχει ήδη γνωστοποιηθεί. Από εκείνη τη στιγμή έχουμε γίνει κοινωνοί μιας συστηματικής διαστρέβλωσης αυτής της απόφασης από διάφορες πλευρές που καλόπιστα ενδεχομένως, έχουν προβεί σε λογικές μεν, ατεκμηρίωτες δε, αναγωγές. Με βάση τη συζήτηση στην εν λόγω ΓΣ η Διοίκηση οφείλει να διευκρινίσει τα παρακάτω θέματα τα οποία τέθηκαν με διαφόρους τρόπους (προσωπική αλληλογραφία, δια ζώσης και δια δικτυακή συζήτηση, αναρτήσεις στα μέσα κοινωνικής δικτύωσης) στην κοινότητα και αποπροσανατολίζουν τους φοιτητές και τις φοιτήτριες.

Επομένως τι ισχύει, βάσει της απόφασης της Γ.Σ του Τμήματος:

1. ‘Θα δοθεί προτεραιότητα στην περάτωση των σπουδών των επί πτυχίω φοιτητών’, που έχουν δηλώσει συμμετοχή στην τρέχουσα εξεταστική, σημαίνει ότι μέχρι το πέρας του Φεβρουαρίου 2021 η Σχολή θα έχει διεξάγει εξετάσεις με οποιονδήποτε τρόπο προσφέρεται για τους συγκεκριμένους φοιτητές. Η Σχολή περάτωσε έγκαιρα όλες τις διδακτικές και εξεταστικές διαδικασίες, συμπεριλαμβανόμενων και εκείνων των ορκωμοσιών κατά την περσινή ακαδημαϊκή περίοδο, χωρίς καθυστερήσεις. Έτσι θα γίνει και εφέτος. Δεν θα χαθούν ούτε μαθήματα, ούτε ευκαιρίες για τους φοιτητές οι οποίοι επιθυμούν και έχουν προγραμματίσει να περατώσουν τις σπουδές τους.
2. Η μετάθεση της εξεταστικής του Φεβρουαρίου για τα υπόλοιπα έτη σπουδών σε επόμενο χρονικό διάστημα σημαίνει ότι δεν υπάρχει ούτε πρόθεση, ούτε σενάρια να διεξαχθούν συγχρόνως οι δύο εξεταστικές ή εξετάσεις και μαθήματα ταυτόχρονα ή ότι θα καταργηθεί η εξεταστική. Μέσα στα πλαίσια της χρηστής διοίκησης θα δοθεί εύλογος χρόνος στους φοιτητές να προετοιμαστούν για κάθε μία ξεχωριστή εξεταστική περίοδο.
3. Το επιχείρημα ότι θα επιμηκυνθεί το ακαδημαϊκό έτος 2020-21 επειδή μετατέθηκε η εξεταστική περίοδος του Χειμερινού εξάμηνου δεν ευσταθεί από τη στιγμή που τα μαθήματα του Εαρινού εξαμήνου ξεκινούν άμεσα και με την ακολουθούμενη έως τώρα διαδικασία (εξ’ αποστάσεως). Αυτό το επιχείρημα θα αποδειχθεί σωστό εάν συνεχιστεί η διελκυστίνδα ανάμεσα σε διδάσκοντες και φοιτητές για το ποιος κατέχει την αλήθεια, όταν σε κανένα μας τα υγειονομικά δεδομένα δεν είναι γνωστά, όπως και οι μελλοντικές αποφάσεις που αφορούν στα ΑΕΙ.
4. Το επιχείρημα ότι η μετάθεση της εξεταστικής για αργότερα προκαλεί ‘δυσανάλογο οικονομικό αντίκτυπο που επηρεάζει τους ίδιους τους φοιτητές και τις οικογένειές τους’ μπορεί να γίνει κατανοητό μόνο εάν αυτό σημαίνει ότι ορισμένοι φοιτητές ξενοίκιασαν τη φοιτητική τους εστία, λόγω οικογενειακών οικονομικών προβλημάτων που επέβαλε η πανδημία και όχι το Τμήμα. Εάν πρόκειται περί αυτού του ανθρώπινου προβλήματος, που δημιουργήθηκε από τη πανδημία, το Τμήμα μπορεί να προσφέρει διδακτική και μαθησιακή βοήθεια για να επιταχύνουν οι φοιτητές-τριες την πρόοδο των σπουδών τους όταν ομαλοποιηθούν τα πράγματα.
5. Το επιχείρημα ότι τον περασμένο Μάιο όπου διεξήχθησαν μαθήματα και εξετάσεις δια ζώσης στο Τμήμα τέθηκε σε κίνδυνο η υγεία του διδακτικού προσωπικού και των φοιτητών, δεν μπορεί να απαντηθεί σε λογική βάση γιατί η θέση αυτή, είναι και φοβική και καιροσκοπική.

Αγαπητοί φοιτητές, οι αποφάσεις λαμβάνονται από τα αρμόδια όργανα δημοκρατικά και κατά πλειοψηφία. Δεν ενοχοποιούνται προτάσεις που δεν αρέσουν, και δεν γίνονται στόχοι αυτοί που τις εκφράζουν. Η Γενική Συνέλευση του Τμήματος, όπου συμμετέχουν αντιπροσωπευτικά όλοι οι εμπλεκόμενοι (διδακτικό προσωπικό και φοιτητές), αποφάσισε με αδιαμφισβήτητη πλειοψηφία να μεταθέσει την εξεταστική του Χειμερινού εξαμήνου. Η μετάθεση αυτή δεν κρύβει καμιά υστεροβουλία ενάντια στα δικαιώματα των φοιτητών. Δείχνει ξεκάθαρα την άποψη ότι η Επιστήμη μας είναι βιωματική και ότι η φυσική παρουσία του φοιτητή στο γυμναστήριο, στις αίθουσες διδασκαλίας και στα εργαστήρια είναι αναντικατάστατη. Είμαστε θιασώτες της ισότητας και της ενότητας όλων των γνωστικών αντικειμένων στο Τμήμα τόσο στη διδασκαλία όσο και στην εξέταση.

Η Διοίκηση της Σχολής εκφράζει συλλογικά την απόφαση του διοικητικού οργάνου της Γ.Σ. Νοιώθουμε ότι πρέπει να επιμείνουμε στο παρόν, να σώσουμε οτιδήποτε αν σώζεται. Χωρίς, ταυτόχρονα, να δαιμονοποιούμε τις εναλλακτικές μορφές διδασκαλίας και εξέτασης. Εκείνοι που θεωρούν εαυτούς ιδιοκτήτες του μέλλοντος δεν δικαιούνται να ισοπεδώνουν την αλήθεια για να «σαρώσουν» την ιστορία, όπως αναφέρει το τραγούδι.

Με εκτίμηση προς όλους,

Ο Κοσμήτορας